ກາ​ນາ​ດາ​ ຊອກ​ຫາ​ຊ່ອງ​ທາງ ທີ່​ຈະ​ເຕີມ​ເຕັມ​ພະ​ລັງ​ງານ​ຂອງ​ໂລກ ດ້ວຍ​ພະ​ລັງ​ງານ​ທົດ​ແທນ ຫຼື​ເຊື້ອ​ໄຟ​ຟອ​ສ​ເຊີ​ລ 
ໃນ​ຂະ​ນະ​ທີ່​ລາ​ຄາ​ພະ​ລັງ​ງານ​ຂອງ​ໂລກ​ສູງ​ຂຶ້ນ ກາ​ນາ​ດາ​ຕ້ອງ​ໄດ້​ຊັ່ງ​ຊາ​ເບິ່ງ​ຄວາມ​ກ້ຳ​ເກິ່ງ​ລະ​ຫວ່າງ​ຄວາມ​ໄຝ່​ຝັນ ທີ່​ຈະ​ກາຍ​ເປັນ​ປະ​ເທດ​ສີ​ຂຽວ ກັບ​ສະ​ພາບ​ການ​ໂຕ​ຈິງ ນ້ຳ​ມັນ​ຈາກ​ດິນ​ຊາຍ 
ພວກນັກຊ່ຽວຊ້ານດ້ານພະລັງງານຂອງການາດາ ມອງເບິ່ງລາຄານ້ຳມັນທີ່ແພງຂຶ້ນ ເນື່ອງມາຈາກສົງຄາມໃນປະເທດຢູເຄຣນນັ້ນ ເປັນດາບສອງຄົມ ໂດຍປະຕິເສດທີ່ຈະເລັ່ງລັດໃນການພັດທະນາແຫຼ່ງພະລັງງານທົດແທນ ໃນຂະນະດຽວກັນກໍຊຸກຍູ້ໃຫ້ມີການເພີ້ມການຜະລິດເຊື້ອໄຟທີ່ມາຈາກຊາກພືດແລະສັດຫຼືເຊື້ອໄຟຟອສເຊິລ ທີ່ເປັນອັນຕະລາຍຕໍ່ສະພາບແວດລ້ອມ ສຳລັບການາດາ ປະເທດສົ່ງອອກພະລັງງານທີ່ສຳຄັນ ຊຶ່ງມີຄວາມສາມາດເປັນຜູ້ເຕີມເຕັມຊ່ອງຫວ່າງ ທີ່ເກີດຈາກການບອຍຄອດ ຢ່າງກວ້າງຂວາງ ຕໍ່ພະລັງງານຂອງຣັດເຊຍນັ້ນ ການເອົາບາດກ້າວ ເພື່ອສ້າງຄວາມກ້ຳເກິ່ງແມ່ນມີຄວາມສະຫຼັບຊັບຊ້ອນເປັນພິເສດ ລັດຖະບານທີ່ເປັນກາງອຽງຊ້າຍຂອງນາຍົກລັດຖະມົນຕີຈັສຕິນ ທຣູໂດ ໄດ້ໃຫ້ຄຳໝັ້ນສັນຍາຈະທຳການລົງທຶນທີ່ສຳຄັນໃນດ້ານພະລັງງານທົດແທນ ແຕ່ການາດາ ຍັງເປັນບ່ອນຜະລິດນ້ຳມັນດິນຊາຍ ທີ່ແຂວງອາລເບີຕາ ຊຶ່ງວາຣະສານ National Geographic ບັນຍາຍວ່າ “ເປັນການປະຕິບັດງານຂຸດຄົ້ນນ້ຳມັນທີ່ຮ້າຍແຮງທີ່ສຸດໃນໂລກ ” ໃນການຖະແຫຼງທີ່ນະຄອນແວນຄູເວີ ເມື່ອທ້າຍເດືອນມີນາຜ່ານມານີ້ ນາຍົກລັດຖະມົນຕີທຣູໂດ ໄດ້ປະກາດແຜນການໃຊ້ຈ່າຍ 9 ພັນ 100 ລ້ານໂດລາພາຍໃນປີ 2030 ເພື່ອຫຼຸດການປ່ອຍທາດຄາບອນ ໂດຍການສະໜັບສະໜຸນການໃຊ້ລົດໄຟຟ້າ ບ້ານເຮືອນແລະລົດທີ່ມີປະສິດທິພາບທາງດ້ານພະລັງງານ ໂຄງການພະລັງງານລົມແລະແສງຕາເວັນ ໃຫ້ການສະໜັບສະໜຸນຕໍ່ການເຮັດຟາມແບບຍືນຍົງແລະມາດຕະການອື່ນໆອີກ ທ່ານທຣູໂດກ່າວຕໍ່ພວກນັກຂ່າວໃນເວລານັ້ນວ່າ “ພວກຜູ້ນຳທີ່ຂ້າພະເຈົ້າໄດ້ຫາລືໃນຢູໂຣບ ໃນໄລຍະບໍ່ເທົ່າໃດອາທິດທີ່ຜ່ານມານີ້ ແມ່ນເປັນທີ່ຈະແຈ້ງ ພວກເຂົາເຈົ້າບໍ່ພຽງແຕ່ຈະຢຸດເຊົາການເພິ່ງພານ້ຳມັນ ແລະແກັສຈາກຣັດເຊຍເທົ່ານັ້ນ ພວກເຂົາເຈົ້າຍັງຈະເລັ່ງລັດການຫັນປ່ຽນພະລັງງານໄປສູ່ພະລັງງານທີ່ສະອາດແລະພະລັງງານສີຂຽວ ທ່ານກ່າວວ່າ “ໂລກທັງໝົດຈະເພັ່ງເລັງໃສ່ພະລັງງານທີ່ສະອາດ ແລະການາດາ ບໍ່ສາມາດທີ່ຈະປະຕິເສດກ່ຽວກັບເລື້ອງນັ້ນ ” ແຕ່ແນວໃດກໍຕາມ ຄວາມໄຝ່ຝັນໃນໄລຍະຍາວຂອງທ່ານທຣູໂດອາດຈະສະຫຼັບຊັບຊ້ອນໃນໄລຍະສັ້ນ ຍ້ອນຄວາມຕ້ອງການທີ່ເພີ້ມທະວີຂຶ້ນໃນດ້ານນ້ຳມັນຈາກການາດາ ຊຶ່ງເປັນປະເທດສົ່ງອອກລາຍໃຫຍ່ອັນດັບ 4 ຂອງໂລກ ແລະກໍໃຫ້ຄວາມສົນໃຈຄືນໃໝ່ກ່ຽວກັບໂຄງການຜະລິດນ້ຳມັນຈາກດິນຊາຍທີ່ແຂວງອາລເບີຕາ ຊຶ່ງໄດ້ໃຫ້ກຳລັງຫຼາຍຂຶ້ນກວ່າທີ່ເຄີຍເປັນມາໃນໄລຍະຫຼາຍໆປີ